แบงก์กรุงเทพ Take Over กิจการแบงก์ในอินโด
เมื่อวานนี้มีข่าวใหญ่ในวงการธนาคารบ้านเรา.. ธนาคารกรุงเทพเข้าซื้อกิจการของ ธนาคารพีที เพอร์มาตา ทีบีเค กว่า 89.12% คิดเป็นมูลค่า 8.1 หมื่นล้านบาท แล้วรายละเอียดดีลนี้เป็นอย่างไร? ลงทุนแมนจะมาสรุปให้ฟัง
13 ธ.ค. 2562

แบงก์กรุงเทพ Take Over กิจการแบงก์ในอินโด / โดย ลงทุนแมน
เมื่อวานนี้มีข่าวใหญ่ในวงการธนาคารบ้านเรา..
ธนาคารกรุงเทพเข้าซื้อกิจการของ ธนาคารพีที เพอร์มาตา ทีบีเค
กว่า 89.12% คิดเป็นมูลค่า 8.1 หมื่นล้านบาท
แล้วรายละเอียดดีลนี้เป็นอย่างไร?
ลงทุนแมนจะมาสรุปให้ฟัง
ดีลนี้ธนาคารกรุงเทพตกลงเข้าซื้อธนาคารพีที เพอร์มาตา ทีบีเค 
โดยประเมินมูลค่าไว้ที่ 1.77 เท่าของมูลค่าตามบัญชี
โดยราคาที่จะเข้าซื้อหุ้นเบื้องต้นจะอยู่ที่ 1,498 รูเปียต่อหุ้น
ซึ่งสูงกว่าราคาวันก่อนที่มีข่าวเรื่องนี้อยู่ประมาณ 19%
ซึ่งก็หมายความว่าธนาคารกรุงเทพยอมจ่ายพรีเมียมสูงกว่าราคาตลาด 19% เพื่อซื้อกิจการทั้งหมด
การจ่ายพรีเมียมสูงกว่าราคาตลาดเป็นเรื่องปกติของการ Take Over หรือซื้อกิจการทั้งหมด เพื่อจูงใจให้ผู้ถือหุ้นเดิมขายหุ้นให้แก่ผู้ซื้อ
แต่ประเด็นที่ทุกคนน่าจะอยากรู้คือ
ธนาคารพีที เพอร์มาตา ทีบีเค เป็นใคร? ใหญ่ขนาดไหน?
เพอร์มาตา เป็นธนาคารในประเทศอินโดนีเซีย ซึ่งไม่ได้เป็นธนาคารใหญ่ ถ้าให้เทียบมูลค่าที่ธนาคารกรุงเทพซื้อ ก็จะประมาณ บริษัท ทิสโก้ไฟแนนเชียลกรุ๊ป ที่เป็นเจ้าของธนาคารทิสโก้ ในประเทศไทย
ด้วยมูลค่าบริษัทที่ไล่เลี่ยกัน
เราลองมาดูผลการดำเนินงานของ 2 บริษัท ระหว่าง เพอร์มาตา vs ทิสโก้
เงินฝาก
เพอร์มาตา 259,000 ล้านบาท  
ทิสโก้ 202,820 ล้านบาท
เงินให้สินเชื่อ
เพอร์มาตา 234,000 ล้านบาท
ทิสโก้ 240,742 ล้านบาท
ผลประกอบการ ธนาคารพีที เพอร์มาตา ทีบีเค
  
ปี 2560 รายได้ 17,542 ล้านบาท กำไร 1,610 ล้านบาท
ปี 2561 รายได้ 15,373 ล้านบาท กำไร 1,938 ล้านบาท
ผลประกอบการ ทิสโก้ไฟแนนเชียลกรุ๊ป
ปี 2560 รายได้ 24,256 ล้านบาท กำไร 6,090 ล้านบาท
ปี 2561 รายได้ 24,627 ล้านบาท กำไร 7,015 ล้านบาท
จากตรงนี้จะเห็นได้ว่าแม้มูลค่าบริษัท เงินฝาก เงินให้สินเชื่อจะพอๆ กัน แต่กำไรยังน้อยกว่ามาก เรื่องนี้อาจเป็นเพราะโครงสร้างรายได้ที่แตกต่างกัน
แล้วทำไมธนาคารกรุงเทพจึงซื้อเพอร์มาตา?
จากเหตุผลที่ธนาคารกรุงเทพแจ้งต่อตลาดหลักทรัพย์ก็คือ การเข้าถึงตลาดอินโดนีเซีย ซึ่งปัจจุบันเพอร์มาตามีลูกค้ารายย่อย ลูกค้าธุรกิจขนาดกลางและลูกค้าองค์กร รวมกว่า 3.5 ล้านราย
และประเด็นสำคัญคือ อินโดนีเซียเป็นประเทศที่มีระบบเศรษฐกิจใหญ่สุดในอาเซียน และมีประชากรรวมกว่า 267 ล้านคน
ซึ่งประชากรวัยทำงานที่มีอายุน้อยจำนวนมาก มีจำนวนประชากรที่มีระดับรายได้ปานกลางและสูงที่เพิ่มขึ้น แต่ยังมีประชากรที่ยังไม่ได้ใช้บริการของธนาคารจำนวนมาก
ซึ่งเรื่องนี้ส่งผลให้อัตราการเติบโตของสินเชื่อและจำนวนฐานลูกค้าเพิ่มขึ้น
ส่วนประเด็นต่อมาก็คือ กำไรของเพอร์มาตา จะถูกรวมเข้ามาเป็นกำไรของธนาคารกรุงเทพทันที ซึ่งสอดคล้องกับเหตุผลที่แจ้งกับทางตลาดหลักทรัพย์ว่า จะช่วยเพิ่มกำไรต่อหุ้น (EPS) และ อัตราผลตอบแทนผู้ถือหุ้น (ROE) ของธนาคารได้ทันที ในปีการเงิน 2563
แล้วกำไรที่เพิ่มขึ้นมาจะมากขนาดไหน?
เมื่อไปดูข้อเท็จจริงว่ากำไรของธนาคารนี้ในปีที่แล้วมี 1,938 ล้านบาท
ส่วนธนาคารกรุงเทพมี 35,330 ล้านบาท
คิดแล้วก็เป็นสัดส่วนแค่ 5% ของกำไรเดิมเท่านั้น
ซึ่งก็ไม่น่าจะส่งผลต่อกำไรในปีหน้าอย่างมีนัย
ในขณะที่ส่วนของผู้ถือหุ้นธนาคารกรุงเทพเดิมมี 430,178 ล้านบาท การใช้เงิน 81,000 ล้านบาทมาซื้อกิจการ ก็อาจทำให้เงินกองทุนของธนาคารได้รับผลกระทบ
อย่างไรก็ตาม ธนาคารได้แจ้งว่ายังไม่มีแผนที่จะเพิ่มทุนเพื่อมาซื้อหุ้นในครั้งนี้
เรื่องนี้ก็พอจะเป็นไปได้ เพราะที่ผ่านมาธนาคารกรุงเทพค่อนข้างอนุรักษ์นิยม มีเงินกองทุนที่มากพอ จึงไม่แปลกที่จะไม่ต้องเพิ่มทุน
การเข้าซื้อธุรกิจในต่างประเทศของธนาคารกรุงเทพอาจเป็นสัญญาณอะไรบางอย่างให้เราได้รู้
การเป็นนายธนาคารย่อมรู้ข้อมูลเศรษฐกิจ และสามารถเห็นภาพอนาคตของได้ดีที่สุด
และธนาคารกรุงเทพก็เป็นหนึ่งในผู้นำของอุตสาหกรรมนี้
และนี่เป็นครั้งที่น่าจับตา ที่ธนาคารของประเทศไทย เลือกที่จะนำเม็ดเงินขนาดใหญ่ไปซื้อกิจการต่างประเทศในภูมิภาคอาเซียน
ด้วยเม็ดเงินเท่านี้
ทำไมธนาคารกรุงเทพ ไม่ซื้อ ธนาคารทิสโก้ ด้วยมูลค่าที่เท่ากัน?
เรื่องนี้ก็น่าจะพอเป็นคำตอบได้ว่า
ธนาคารกรุงเทพมองเห็นสัญญาณของการเติบโตของประเทศอื่นที่ดีกว่า
จึงเลือกที่จะจัดสรรเงินไปลงในประเทศนั้นเพื่อสร้างโอกาสใหม่ในภูมิภาคนี้
ซึ่งก็คงไม่ผิดอะไรที่จะมองแบบนั้น
ถึงแม้ว่าตอนนี้กำไรน้อยกว่า แต่อนาคตถ้ามีศักยภาพดีกว่า กำไรก็อาจเติบโตได้เร็ว
เราคนไทยอาจต้องเริ่มมองในระดับภูมิภาคมากขึ้นเหมือนธนาคารกรุงเทพ
เพราะการขยาย Universe ของเราให้กว้างขึ้น เราก็จะมีตัวเลือกมากขึ้น
และเมื่อมีตัวเลือกมากขึ้น ก็น่าจะทำให้เรามีโอกาสมากขึ้น
ก็ไม่รู้ว่าการเข้าซื้อครั้งนี้ของธนาคารกรุงเทพจะสำเร็จแค่ไหน
แต่ต้องยอมรับว่า เรื่องนี้ทำให้ลงทุนแมนเซอร์ไพรส์
เพราะปกติทุกคนจะหาว่าธนาคารกรุงเทพเป็นเต่า อุ้ยอ้าย เร็วสู้ธนาคารอื่นไม่ได้
แต่พอโผล่มาที เต่าตัวนี้ก็จัดหนัก ได้เหมือนกันนะ..
----------------------
Blockdit โซเชียลมีเดีย รูปแบบใหม่
----------------------